标题：沈驎士
简介
沈驎士(419-503)(南史作麟士。此从南齐书）南朝宋、齐学者、文学家。字云祯，吴兴武康(今浙江德清)人。祖父膺期，晋太中大夫。父虔之，宋乐安县令。生于晋恭帝元熙元年，卒于梁武帝天监二年，年八十五岁。（南齐书作八十六岁，不记卒于何年。此从南史，并参补疑年录）少俊敏好学；长博通经史。家贫，织帘诵书，口手不息，乡里号为织帘先生。常苦无书，因游都下，历观四部毕而归。宋元嘉末，文帝令仆射何尚之抄撰“五经”，访举学士，县以驎士应选。尚之深相接，遣子偃师之。少时称疾归乡，不与人物通，作《玄散赋》以绝世。太守孔山士辟不应，宗人徐州刺史昙庆、侍中怀文、左率勃来候之，皆不答。养兄孤子，义著乡曲。阢居余干吴差山，讲经教授，从学者数百人，各营屋宇，依止其侧，时为之语曰：“吴差山中有贤士，开门教授居成市。”征北张永为吴兴，欲请为功曹，不愿受乃止。宋末齐初，太守王奂、中书郎沈约并表荐之，征皆不就。梁天监初，与何点同征，复不就。家遇火，藏书尽毁。年八十，目尚明，犹于灯下手录二三千卷。卒于家。无所营求，以笃学为务。守操终老，读书不倦，制《黑蝶赋》以寄意。著《周易两系训》、《庄子内篇训》，注《易》、《礼记》、《春秋》、《尚书》、《论语》、《孝经》、《丧服》、《老子要略》数十卷。有集六卷，《隋书经籍志》并传于世。
沈驎士人物考
《南齐书·卷五十四》沈驎士（胡桑按：自《南史》始，均作“沈麟士”），字云祯，吴兴武康人也。祖膺期，晋太中大夫。驎士少好学，家贫，织帘诵书，口手不息。宋元嘉末，文帝令尚书仆射何尚之抄撰《五经》，访举学士，县以驎士应选。尚之谓子偃曰：“山薮故有奇士也。”少时，驎士称疾归乡，更不与人物通。养孤兄子，义著乡曲。或劝驎士仕，答曰：“鱼县兽槛，天下一契，圣人玄悟，所以每履吉先。吾诚未能景行坐忘，何为不希企日损。”乃作《玄散赋》以绝世。太守孔山士辟，不应。宗人徐州刺史昙庆、侍中怀文、左率勃来候之，驎士未尝答也。隐居馀不吴差山，讲经教授，从学者数十百人，各营屋宇，依止其侧。驎士重陆机《连珠》，每为诸生讲之。
征北张永为吴兴，请驎士入郡。驎士闻郡后堂有好山水，乃往停数月。永欲请为功曹，使人致意。飗士曰：“明府德履冲素，留心山谷，民是以被褐负杖，忘其疲病。必欲饰浑沌以蛾眉，冠越客于文冕，走虽不敏，请附高节，有蹈东海而死尔。”永乃止。
荐之升明末，太守王奂上表荐之，诏征为奉朝请，不就。永明六年，吏部郎沈渊、中书郎沈约又表荐驎士义行，曰：“吴兴沈驎士，英风夙挺，峻节早树，贞粹禀于天然，综博生乎笃习。家世孤贫，藜藿不给，怀书而耕，白首无倦，挟琴采薪，行歌不辍。长兄早卒，孤侄数四，摄尪鞠稚，吞苦推甘。年逾七十，业行无改。元嘉以来，聘召仍叠。玉质逾洁，霜操日严。若使闻政王庭，服道槐掖，必能孚朝规于边鄙，播圣泽于荒垂。”诏又征为太学博士；建武二年，征著作郎；永元二年，征太子舍人；并不就。
驎士负薪汲水，并日而食，守操终老。笃学不倦，遭火，烧书数千卷，驎士年过八十，耳目犹聪明，手以反故抄写，灯下细书，复成二三千卷，满数十箧，时人以为养身静嘿之所致也。著《周易两系》《庄子内篇训》，注《易经》、《礼记》、《春秋》、《尚书》、《论语》、《孝经》、《丧服》、《老子要略》数十卷。以杨王孙、皇甫谧深达生死，而终礼矫伪，乃自作终制。年八十六，卒。
《南史·卷七十六·列传第六十六》沈麟士，字云祯，吴兴武康人也。祖膺期，晋太中大夫。父虔之，宋乐安令。
麟士幼而俊敏，年七岁，听叔父岳言玄。宾散，言无所遗失。岳抚其肩曰：“若斯文不绝，其在尔乎。”及长，博通经史，有高尚之心。亲亡，居丧尽礼。服阕，忌日辄流泪弥旬。居贫织帘诵书，口手不息，乡里号为织帘先生。尝为人作竹误伤手，便流泪而还。同作者谓曰：“此不足损，何至涕零。”答曰：“此本不痛，但遗体毁伤，感而悲耳。”尝行路，邻人认其所著屐，麟士曰：“是卿屐邪？”即跣而反。邻人得屐，送前者还之，麟士曰：“非卿屐邪？”笑而受之。
宋元嘉末，文帝令仆射何尚之抄撰五经，访举学士，县以麟士应选。不得已至都，尚之深相接。及至，尚之谓子偃曰：“山薮故多奇士，沈麟士，黄叔度之流也，岂可澄清淆浊邪。
汝师之。”
麟士尝苦无书，因游都下，历观四部毕，乃叹曰：“古人亦何人哉。”少时称疾归乡，不与人物通。养孤兄子，义著乡曲。或劝之仕，答曰：“鱼县兽槛，天下一契。圣人玄悟，所
以每履吉先。吾诚未能景行坐忘，何为不希企日损。”乃作玄散赋以绝世。太守孔山士辟不应，宗人徐州刺史昙庆、侍中怀文、左率勃来候之，麟士未尝答也。
隐居余不吴差山，讲经教授，从学士数十百人，各营屋宇，依止其侧，时为之语曰：“吴差山中有贤士，开门教授居成市。”麟士重陆机连珠，每为诸生讲之。征北张永为吴兴，请麟士入郡。麟士闻郡后堂有好山水，即戴安道游吴兴，因古墓为山池也。欲一观之，乃往停数月。永欲请为功曹，麟士曰：“明府德履冲素，留心山谷，是以被褐负杖，忘其疲病。必欲饰浑沌以蛾眉，冠越客于文冕，走虽不敏，请附高节，有蹈东海死耳，不忍受此黔劓。”永乃止。
升明末，太守王奂，永明中，中书郎沈约并表荐之，征皆不就。乃与约书曰：“名者实之宾，本所不庶。中央无心，空勤南北。为惠反凶，将在于斯。”
麟士无所营求，以笃学为务，恒凭素几鼓素琴，不为新声。负薪汲水，并日而食。守操终老，读书不倦。遭火烧书数千卷，年过八十，耳目犹聪明，以反故抄写，火下细书，复成二三千卷，满数十箧。时人以为养身静默所致。制黑蝶赋以寄意。著周易两系、庄子内篇训。注易经、礼记、春秋、尚书、论语、孝经、丧服、老子要略数十卷。梁天监元年，与何点同征，又不就。二年，卒于家，年八十五。以杨王孙、皇甫谧深达生死而终礼矫俗，乃自为终制，遗令：“气绝剔被，取三幅布以覆尸。及敛，仍移布于尸下，以为敛服。反被左右两际以周上，不复制覆被。不须沐浴唅珠。以本裙衫、先著裈，凡二服，上加单衣幅巾履枕，棺中唯此。依士安用孝经。既殡不复立灵座，四节及祥，权铺席于地，以设玄酒之奠。人家相承漆棺，今不复尔。亦不须旐。成服后即葬，作冢令小，后祔更作小冢于滨。合葬非古也。冢不须聚土成坟，使上与地平。王祥终制亦尔。葬不须软车、灵舫、魌头也。不得朝夕下食。祭奠之法，至于葬，唯清水一杯。”子彝奉而行之，州乡皆称叹焉。《大清一统志·卷二百二十二》梁沈麟士墓，在徳清县南吴羌山阳，有祠。
《浙江通志·卷二百三十七》齐征士沈麟士墓，天启《徳清县志》：在吴羌山之阳。
颜真卿《颜鲁公集·卷十三》《吴兴沈氏祖德碑阴记》
南齐征士吴兴沈君麟士，郡（即吴兴郡）人也。蕴道徳，晦于邑之余不溪。家贫无资，以织帘为业。时人号为织帘先生。精于礼传，尝自训诂。宗人吏部郎中（沈）渊、中书郎（沈）约累荐，征为著作郎。髙卧不起，名重江表。临终遗教，依皇甫元晏棺中贮《孝经》一卷，穿圹三尺，置棺平土，不设几位，四时席地，元酒而奠。子彝，奉而行之。吴郡陆恵晓、张融皆为之诔。征士尝制《述祖徳碑》立于金鹅山之先茔。年月辽远，风雨蠧蚀，朽字残文，翳而莫分。乾元中为盗火所袭，碑首毁裂，嵚然将堕。过江二十叶孙御史中丞（沈）震，移牒郡国，请其封葺，或属兵凶，旷而莫修。忽有朴树生于龟腹，盘根抱趾，耸干夹碑。嶷如工造，郁若神化，欹者复正。危而再坚。夫徳无名，遇贤而锺祥。神无质，假物以申应。沈氏积行既远，征士植徳弥深，天将兴旧族乎？吾知沈之复大也，权检校宗事十九叶孙前太庙斋郎（沈）怡拜泣松槚，増修旧茔，感先碑之陨覆，惧遗文之残阙。乃具他石，传而贰焉。崇其本，所以尊先也；建其新，所以嗣德也。以真卿江南婚姻之旧、中外伯仲之穆，谬忝邦刺，见托斯文，刋诸碑阴，以传不朽。因名其树为庆树，以旌其美。沈氏之故事，具于家牒，今阙而不纪。时有唐大历八年（或作戊午）冬十二月（773）也。《大清一统志·卷二百二十二》织帘先生祠，在德清县吴羌山。祀南斋征士沈麟士。
*雍正《浙江通志·卷二百十二》：
织帘先生祠，嘉靖《浙江通志》在吴羌山，祀南齐征士沈麟士。传详《隐逸》。方日干《拜织帘先生祠堂诗》：第一溪山襄，先生半亩宫。石泉余古色，松韵想髙风。钟鼎名安在，山林道未穷。织帘良独苦，相慰有鸣虫。
沈渊、沈约《到著作省表》臣约言：即日被召，以本官兼今职。臣艺不博古，学谢专家，乏怀铅公之志，惭梦肠之术。联事乖善，握兰惭良。谬勒断蛇之符，预刊冰河之业。路遥难骋，才弱未胜。而神工典造，雕绚弥叠，珥笔史观，记言文府。趋奉载扬，腆懵交颜。云云。（严可均案：《初学记》十二。案：《南齐书·沈麟士传》，有永明六年吏部郎沈渊、中书郎沈约荐沈麟士义行表，当编入《全齐沈渊文》，故不录。）
沈渊、沈约《荐沈麟士义行表》吴兴沈麟士，英风夙挺，峻节早树。贞粹禀於天然，综博生乎笃习。家世孤贫，藜藿不给。怀书而耕，白首无倦；挟琴采薪，行歌不辍。长兄早卒，孤侄数四，摄 鞠稚，吞苦推甘。年逾七十，业行无改。元嘉以来，聘召仍叠，玉质逾洁，霜操日严。若使闻政王庭，服道槐掖，必能孚朝规於边鄙，播圣泽於荒垂。（严可均案：《南齐书·沈麟士传》，永明六年，吏部郎沈渊。中书郎沈约又表荐麟士义行。案：此表当编入《全齐·沈渊文》，张溥本有此，当删。）